b'\n_START_ARTICLE_\nVapaustaistelija\n_START_PARAGRAPH_\nVapaustaistelija on my\xc3\xb6nteinen nimitys ihmisest\xc3\xa4, joka toimii aktiivisesti vapauden puolesta tavalla tai toisella, ja vapaustaistelu on my\xc3\xb6nteinen termi t\xc3\xa4st\xc3\xa4 toiminnasta. Termi on suhteellinen, sit\xc3\xa4 k\xc3\xa4ytet\xc3\xa4\xc3\xa4n yleens\xc3\xa4 vain niist\xc3\xa4 tahoista, joiden tavoitteita kannatetaan. Varsinkin, jos vapaustaistelijana itse\xc3\xa4\xc3\xa4n pit\xc3\xa4v\xc3\xa4 turvautuu v\xc3\xa4kivaltaan tai vahingontekoon, voi h\xc3\xa4nen vastustajansa k\xc3\xa4ytt\xc3\xa4\xc3\xa4 kielteisempi\xc3\xa4 nimityksi\xc3\xa4, kuten kapinallinen, rikollinen, bandiitti, vandaali tai terroristi. T\xc3\xa4ss\xc3\xa4 artikkelissa k\xc3\xa4ytet\xc3\xa4\xc3\xa4n termej\xc3\xa4 "vapaustaistelija" ja "vapaustaistelu" ottamatta kantaa siihen, onko tahojen toiminta oikeutettua vai ei. Neutraalimmalla sanalla separatismi viitataan samankaltaiseen ilmi\xc3\xb6\xc3\xb6n. Vapaustaistelu voi olla my\xc3\xb6s v\xc3\xa4kivallatonta. Esimerkiksi 14. dalai-lama on sanonut olevansa vapaustaistelija, vaikka vastustaa v\xc3\xa4kivaltaa._NEWLINE_Yleens\xc3\xa4 vapaustaistelijat toimivat jonkin ryhm\xc3\xa4n, kuten etnisen ryhm\xc3\xa4n vapauden puolesta sortajaksi koettua tahoa, esimerkiksi valloittajaa tai vallanpit\xc3\xa4j\xc3\xa4\xc3\xa4 vastaan. Etnisen ryhm\xc3\xa4n vapaustaistelu pohjautuu usein nationalistiseen ajatukseen, ett\xc3\xa4 kansalla pit\xc3\xa4isi olla oikeus p\xc3\xa4\xc3\xa4tt\xc3\xa4\xc3\xa4 omista asioistaan. Usein tavoitteena on oma valtio tai itsehallinto. Tunnetuimpia kansallista tai etnist\xc3\xa4 vapautta ajavia, vapaustaistelijoiksi kutsuttuja henkil\xc3\xb6it\xc3\xa4 ovat olleet esimerkiksi Nelson Mandela, Mahatma Gandhi ja 14. dalai-lama. N\xc3\xa4m\xc3\xa4 ovat tulleet tunnetuiksi my\xc3\xb6s v\xc3\xa4kivallattomuudestaan (vaikka Nelson Mandela er\xc3\xa4\xc3\xa4ss\xc3\xa4 vaiheessa kannattikin v\xc3\xa4kivaltaa).\n_START_SECTION_\nV\xc3\xa4kivallaton ja v\xc3\xa4kivaltainen vapaustaistelu\n_START_PARAGRAPH_\nV\xc3\xa4kivaltaisen vapaustaistelun keinoja ovat esimerkiksi aseellinen taistelu, kuten sissisota, aseelliset iskut tai v\xc3\xa4kivallanteot, tai liev\xc3\xa4t vahingonteot, kuten sabotaasi. Vapaustaistelu voi olla my\xc3\xb6s v\xc3\xa4kivallatonta ja rauhanomaista. Rauhanomainen vapaustaistelu voi olla esimerkiksi mielens\xc3\xa4 osoittamista, kielt\xc3\xa4ytymist\xc3\xa4 ty\xc3\xb6nteosta, yhteiskunnan toiminnan (kuten liikenteen kulun) h\xc3\xa4irint\xc3\xa4\xc3\xa4,   tai lakien ja m\xc3\xa4\xc3\xa4r\xc3\xa4ysten tottelematta j\xc3\xa4tt\xc3\xa4mist\xc3\xa4. Vapaustaistelua, jossa l\xc3\xa4hinn\xc3\xa4 kielt\xc3\xa4ydyt\xc3\xa4\xc3\xa4n osallistumasta yhteiskunnan toimintaan, voidaan kutsua passiiviseksi vastarinnaksi. _NEWLINE_Vapaustaistelu on usein my\xc3\xb6s sivistyksellist\xc3\xa4 "taistelua", kuten tiedon levityst\xc3\xa4 tai koulutusta. Valistusajasta l\xc3\xa4htien on ajateltu, ett\xc3\xa4 kansan sivist\xc3\xa4minen johtaa suurempaan vapauteen paitsi taikauskosta ja tiet\xc3\xa4m\xc3\xa4tt\xc3\xb6myydest\xc3\xa4, my\xc3\xb6s vallanpit\xc3\xa4j\xc3\xa4n kontrollista. Perustana on ajatus, ett\xc3\xa4 tiedonsaannin kontrolloiminen tai rajoittaminen on merkitt\xc3\xa4v\xc3\xa4 osa vallank\xc3\xa4ytt\xc3\xb6\xc3\xa4, ja vapaa tieto vapauttaa ihmiset kahleistaan. Ajatellaan, ett\xc3\xa4 kansan tai ryhm\xc3\xa4n aivopesu tai pit\xc3\xa4minen tiet\xc3\xa4m\xc3\xa4tt\xc3\xb6myydest\xc3\xa4 mahdollistaa ryhm\xc3\xa4n hyv\xc3\xa4ksik\xc3\xa4yt\xc3\xb6n. 1800-luvulla Suomen suuriruhtinaskunnassa alkanut alempien yhteiskuntaluokkien peruskoulutus pohjautui juuri valistuksen oppeihin, ja sill\xc3\xa4 katsottiin saavutetun niit\xc3\xa4 tuloksia joihin oli pyrittykin. _NEWLINE_Er\xc3\xa4\xc3\xa4nlaista vapaustaistelua voidaan k\xc3\xa4yd\xc3\xa4 my\xc3\xb6s oikeusteitse, jolloin oikeuslaitoksen halutaan tuomitsevan sorroksi koetut vallanpit\xc3\xa4j\xc3\xa4n toimet. T\xc3\xa4m\xc3\xa4n onnistuminen edellytt\xc3\xa4\xc3\xa4 kuitenkin, ettei oikeuslaitos ole vallanpit\xc3\xa4j\xc3\xa4st\xc3\xa4 riippuvainen, eli ett\xc3\xa4 yhteiskunnassa on jo tietyt perustavanlaatuiset vapauden edellytykset. _NEWLINE_Joidenkin mukaan historia on osoittanut, ett\xc3\xa4 ryhm\xc3\xa4n on helpompi vapautua v\xc3\xa4kivallattoman vastarinnan keinoin. Heid\xc3\xa4n mielest\xc3\xa4\xc3\xa4n v\xc3\xa4kivallattomat taistelut ovat onnistuneet useammin, ja v\xc3\xa4kivaltaiset ovat useammin johtaneet pitk\xc3\xa4llisiin sissisotiin tai sis\xc3\xa4llissotiin, jopa pahempaan sortoon. Toisaalta on esimerkkej\xc3\xa4 onnistuneista aseellisista vapaustaisteluista, kuten Yhdysvaltain itsen\xc3\xa4isyyssota.\n_START_SECTION_\nOikeistoa vai vasemmistoa?\n_START_PARAGRAPH_\nVapaustaistelija voi sijoittua vasemmisto-oikeisto-akselilla joko oikeistoon tai vasemmistoon tai olla t\xc3\xa4ll\xc3\xa4 tavoin m\xc3\xa4\xc3\xa4rittelem\xc3\xa4tt\xc3\xb6miss\xc3\xa4. Esimerkiksi nationalistista vapaustaistelua k\xc3\xa4ynyt baskij\xc3\xa4rjest\xc3\xb6 ETA on tai ainakin oli \xc3\xa4\xc3\xa4rivasemmistolainen. Toisaalta nationalistista vapaustaistelua k\xc3\xa4yneet Karjalan mets\xc3\xa4sissit olivat oikeistolaisia. Vapaustaistelijat saavat oikeistolainen ja vasemmistolainen-leimansa usein siit\xc3\xa4, mit\xc3\xa4 n\xc3\xa4iden ryhmien vastapuoli edustaa. Esimerkiksi ETA perustettiin sortavaksi koetun oikeistolaisen Francon diktatuurin aikaan. N\xc3\xa4in siit\xc3\xa4 tuli vasemmistolainen. Toisaalta Karjalan mets\xc3\xa4sissit vastustivat kommunistista Neuvostoliittoa, joten heist\xc3\xa4 tuli oikeistolaisia. Irlantilaisten itsen\xc3\xa4isyytt\xc3\xa4 ajava IRA:n liikkui edestakaisin pitkin oikeisto-vasemmisto akselia. IRA syntyi oikeistolaiseksi ja jyrk\xc3\xa4n uskonnolliseksi j\xc3\xa4rjest\xc3\xb6ksi. Ennen toista maailmansotaa se kuitenkin alkoi etsi\xc3\xa4 yhteyksi\xc3\xa4 sosialisteihin. Sodan aikana IRA suunnitteli yhteisty\xc3\xb6t\xc3\xa4 Natsi-Saksan kanssa. My\xc3\xb6hemmin 1960-1980 luvuilla IRA turvautui j\xc3\xa4lleen sosialistiseen, jopa marxilaiseen retoriikkaan hakiessaan tukea \xc3\xa4\xc3\xa4rivasemmistolta. Yhteist\xc3\xa4 n\xc3\xa4ille linjanvedoille on ollut tuen hakeminen sortajaksi koetun Ison-Britannian sen hetkisen politiikan vastustajilta. Olennaisinta on aina ollut Irlannin itsen\xc3\xa4isyys. K\xc3\xa4yt\xc3\xa4nn\xc3\xb6ss\xc3\xa4 nationalististen vapaustaisteluiden tavoitteet ovatkin useimmiten samankaltaiset, ja talous- ja sosiaalipolitiikan j\xc3\xa4rjest\xc3\xa4minen oikeiston tai vasemmiston n\xc3\xa4kemysten mukaiseksi on toissijainen asia, joka on vasta sen ajan murhe, kun kansa on saatu jo vapautettua.'